**A könyv és a digitalizált kulturális örökség ünnepe Baján**

**A 96. Ünnepi Könyvhét alkalmából csaknem hetvenezer oldalnyi digitalizált helytörténeti tartalom vált szabadon hozzáférhetővé az interneten az MNMKK Országos Széchényi Könyvtár, Baja Megyei Jogú Város Önkormányzata és a bajai Ady Endre Városi Könyvtár együttműködésének eredményeként.**

A 96. Ünnepi Könyvhét országos rendezvénysorozat részeként 2025. június 13-án a bajai könyvtár adott otthont annak az eseménynek, amely a kulturális örökség digitalizálásának jelentőségére irányította a figyelmet.

A közösen végzett munka révén több, Baján megjelent, a város történetének lenyomatát őrző sajtótermék teljes lapszámai váltak szabadon hozzáférhetővé a nemzeti könyvtár [Elektronikus Periodikaarchívumának (EPA)](https://epa.oszk.hu/html/vgi/katalogus/eredmeny_projekt.phtml?project=BAJA) felületén. Mostantól online böngészhető többek között a *Bácskai Újság* (1935–1941), a *Bajai Újság* (1923–1935), a *Független Magyarság* (1921–1932), a *Bácskai Napló* (2021-ig), valamint a *Délvidék* (1995–2003). A digitalizált anyagok nemcsak a kutatók és a helytörténészek számára nyújtanak értékes forrást, hanem az oktatás és a közművelődés terén is új lehetőségeket teremtenek.

Az együttműködés a három intézmény közös szándékán alapul: a Bajához köthető kulturális örökség hosszú távú megőrzésére, digitalizálására és közzétételére törekszenek. A dokumentumokat az MNMKK OSZK saját digitalizáló központjában dolgozta fel, amely Közép-Európa legnagyobb ilyen jellegű létesítménye. Az állományvédelmi előkészítéstől az online megjelenésig minden munkafázis a kulturális értékek megóvását szolgálta.

A sajtónyilvános eseményen Zsigó Róbert, a Kulturális és Innovációs Minisztérium miniszterhelyettese, Csubákné Besesek Andrea, Baja Megyei Jogú Város alpolgármestere és Rózsa Dávid, a nemzeti könyvtár főigazgatója is hangsúlyozta, hogy a helyi értékek digitalizálása és közzététele nem csupán technológiai feladat, hanem identitáserősítő és közösségépítő tevékenység is. A helyi lapok digitalizálásával Baja város múltja – a mindennapok krónikájától a politikai és kulturális eseményekig – újra hozzáférhetővé válik, immár bárhonnan, bárki számára.

A nemzeti könyvtár könyves ajándékcsomagja a magyar kultúra és tudományosság frissen megjelent értékeit közvetítette. A válogatásban egyebek mellett helyet kapott a HUN-REN CSFK Földrajztudományi Intézete által gondozott *Magyarország Nemzeti Atlasza* három kötete, Petőfi Sándor versei kritikai összkiadásának zárókötete, valamint az első Magyarországon nyomtatott könyv, a *Budai krónika* új fordítása.

További információ a sajtó képviselői számára: [oszkpress@oszk.hu](mailto:oszkpress@oszk.hu).